
ANRE a aplicat amenzi de aproape 11 milioane de lei în urma a 671 de acțiuni de control derulate în primele opt luni din 2026

București, 14 septembrie 2026 -  În perioada 1 ianuarie – 31 august 2026, ANRE a desfășurat 671 de acțiuni de control, în urma cărora au fost aplicate 1.026 de sancțiuni contravenționale, în valoare totală de aproximativ 11 milioane de lei, sume care se constituie integral venit la bugetul de stat.  ANRE anunță că acțiunile de monitorizare și control vor continua pe tot parcursul anului 2026 pentru menținerea unui climat concurențial corect și pentru respectarea de către toți participanții la piață a obligațiilor legale ce le revin.
Președintele ANRE George Niculescu:  „Controlul nu este un exercițiu birocratic, ci instrumentul prin care ne asigurăm că regulile pieței de energie se aplică egal, tuturor participanților. În perioada următoare, ANRE va derula o serie de controale la operatorii de distribuție, pentru a verifica modalitatea de emitere a documentelor necesare pentru licențierea capacităților de producere energie electrică. Am observat perioade de testare nefiresc de mari pentru respectivele puteri instalate și asta ne-a ridicat anumite semne de întrebare referitor la modul în care sunt gestionate proiectele de producere a energiei electrice”. 

STRUCTURA ACȚIUNILOR DE CONTROL
Cele 671 de acțiuni de control desfășurate de ANRE s-au concretizat astfel:
219 inspecții, realizate în cadrul programului anual de control;
109 verificări, dispuse pe bază de note de necesitate;
343 de acțiuni de supraveghere, declanșate în urma unor note de sesizare.

În urma acestor acțiuni, inspectorii ANRE au întocmit 441 de procese-verbale de constatare și sancționare a contravențiilor.

SANCȚIUNILE APLICATE, PE SECTOARE
Din cele 1.026 de sancțiuni contravenționale aplicate, structura pe sectoare este următoarea:
758 de sancțiuni – energie electrică;
226 de sancțiuni – gaze naturale;
37 de sancțiuni – energie termică;
5 sancțiuni – surse regenerabile de energie.

VALOAREA AMENZILOR
Valoarea totală a amenzilor aplicate în această perioadă este de aproximativ 11 milioane de lei, repartizată astfel:
9.446.000 lei – energie electrică;
1.025.000 lei – gaze naturale;
535.000 lei – energie termică.

Sumele încasate din amenzi se constituie integral venit la bugetul de stat.

